Sătenii din Tonciu, comuna Fărăgău, județul Mureș, au un teren de fotbal sintetic. O investiție de 80.000 de lei lăudabilă dacă pe teren nu ar exista și un copac.

Reprezentanții primăriei Fărăgău spun că nu au putut să taie stejarul pentru că nu i-au lăsat localnicii și „popa” întrucât îl consideră un reper și un simbol al Tonciului.

Autoritățile mai spun și că n-au avut un alt teren, iar în laterale nu au putut să se extindă, pentru a evita stejarul, întrucât în stânga e un teren privat, iar în dreapta e dispensarul.

Primarul comunei spune că s-a gândit deja la o soluție ca amatorii de fotbal să nu se accidenteze din cauza stejarului. Mai exact, în zilele viitoare vrea să monteze în jurul copacului mai multe „amortizoare” ca un eventual impact cu stejarul să nu fie puternic și se întâmple accidente.

Cei care joacă fotbal spun că nu îi deranjează atât de mult și că au găsit o soluție: de fiecare dată când mingea ajunge în copac se consideră out.

Terenul a costat 80 de mii de lei, din bugetul local.